Windows 10 Mobile
Windows 10 Mobile — "Microsoft" tərəfindən hazırlanmış, istehsalı dayandırılmış mobil əməliyyat sistemi. İlk dəfə 2015-ci ildə buraxılan əməliyyat sistemi "Windows Phone 8.1"in davamçısıdır, lakin "Microsoft" tərəfindən "Windows 10" fərdi kompüter əməliyyat sisteminin versiyası kimi satışa çıxarılmışdır. "Windows 10 Mobile" məzmunun daha geniş sinxronizasiyası, "Universal Windows Platform" proqramları, eləcə də dəstəklənən aparatda cihazları xarici displeyə qoşmaq, klaviatura daxiletmə dəstəyi və siçan ilə iş masası interfeysindən istifadə etmək imkanı daxil olmaqla, fərdi kompüterlər üçün analoqu ilə daha çox uyğunluq təmin etməyi hədəfləyirdi. "Microsoft" proqramçılar üçün "iOS Objective-C" tətbiqlərini minimal dəyişikliklərlə portlaşdırmaq üçün alətlər hazırlamışdır. "Windows Phone 8.1" smartfonları istehsalçı və operator dəstəyinə uyğun olaraq "Windows 10 Mobile"a yüksəltmək üçün uyğundur. Bəzi xüsusiyyətlər aparat uyğunluğundan asılı olaraq dəyişir. "Windows 10 Mobile" 32 bitlik ARM prosessor arxitekturasında işləyən smartfon və fabletlərdə istifadə üçün nəzərdə tutulmuşdur. "Microsoft" həmçinin, platformanın 9 inç və ya daha kiçik ölçülü ekranlı ARM planşetlərində istifadə edilməsini nəzərdə tuturdu, lakin bu cür cihazlar nadir hallarda kommersiya olaraq buraxılırdı. "Windows 10 Mobile" 12 fevral 2015-ci ildə seçilmiş "Lumia" smartfonları üçün ictimai betaya daxil olmuşdur. "Windows 10 Mobile" ilə təchiz edilmiş ilk "Lumia" smartfonları 20 noyabr 2015-ci ildə buraxılmışdır. Uyğun "Windows Phone" cihazları isə istehsalçı və operatorun dəstəyinə uyğun olaraq 17 mart 2016-cı ildə "Windows 10 Mobile" üçün yeniləmələri almağa başlamışdır. Platforma "Android" və ya iOS ilə müqayisədə heç vaxt əhəmiyyətli dərəcədə populyarlıq və ya bazar payı əldə etməmişdir. 2017-ci ilə qədər "Microsoft" artıq "Windows 10 Mobile"ın əhəmiyyətini azaltmağa başlamışdı. Onlar platformaya istifadəçi və tərtibatçı marağının olmaması səbəbindən aktiv inkişafı dayandırmış, proqram təminatı və xidmətlər strategiyasının bir hissəsi kimi mövcud mobil əməliyyat sistemlərinə xidmət göstərməyə diqqət yetirmişdilər. "Windows 10 Mobile"a dəstək 14 yanvar 2020-ci ildə başa çatdı. 2021-ci ilin noyabrına "Windows 10 Mobile" mobil əməliyyat sistemi bazarında təxminən 0,01% paya sahib idi.